b'\n_START_ARTICLE_\nToli\xc4\x8dni receptor\n_START_PARAGRAPH_\nToli\xc4\x8dni receptorji ali receptorji TLR (angl. Toll-Like Receptors) so transmembranski receptorji na makrofagih, dendriti\xc4\x8dnih celicah in drugih celicah imunskega sistema, ki prepoznajo zna\xc4\x8dilne s patogeni povezane molekulske vzorce (PAMP, angl. pathogen associated molecular patterns). Pomembni so za uravnavanje delovanja obeh klju\xc4\x8dnih vej imunskega sistema, prirojene in pridobljene imunosti. Spadajo med tako imenovane vzorce prepoznavne receptorje (receptorji PRR, angl. pattern recognition receptors).\n_START_SECTION_\nFunkcije\n_START_PARAGRAPH_\nToli\xc4\x8dni receptorji so eden od pomembnih mehanizmov imunskega sistema pri prepoznavanju mikrobov. Toli\xc4\x8dni receptorji so izra\xc5\xbeeni na povr\xc5\xa1ini belih krvni\xc4\x8dk, vklju\xc4\x8dno z makrofagi, dendriti\xc4\x8dnimi celicami, naravnimi celicami ubijalkami in celicami pridobljene imunosti (limfociti B in T), pa tudi na nekaterih celicah, ki niso neposredno povezani z imunskim sistemom (npr. epitelijske in endotelijske celice ter fibroblasti)._NEWLINE_Ob vezavi liganda na toli\xc4\x8dni receptor se v celici spro\xc5\xbeijo mehanizmi, ki vodijo v odzive prirojene imunosti ter tudi v aktivacijo pridobljene imunosti. Kot ligandi lahko toli\xc4\x8dni receptor aktivirajo bodisi molekule povzro\xc4\x8ditelja, ki je zmo\xc5\xbeen povzro\xc4\x8diti oku\xc5\xbebo, ali adjuvanta, ki se uporabi v cepivu._NEWLINE_Po aktivaciji spro\xc5\xbeijo toli\xc4\x8dni receptorji v citosolu imunske celice preko adapterskih beljakovin ustrezno signalno transdukcijsko pot. Pri tem sodelujejo razli\xc4\x8dne beljakovine, ki interagirajo med seboj ter pomno\xc5\xbeujejo znotrajceli\xc4\x8dni signal in naposled vodijo v zaviranje ali spodbujanje izra\xc5\xbeanje ustreznih genov, katerih zapisane beljakovine uravnavajo vnetni odziv in druge dogodke. Znotrajceli\xc4\x8dni dogodki po aktivaciji toli\xc4\x8dnih receptorjev tako vodijo po eni strani v proizvodnjo citokinov, celi\xc4\x8dno proliferacijo ter spodbudijo mehanizme za pre\xc5\xbeivetje celice, drugi pa aktivirajo pridoljeno imunost. \xc4\x8ce je ligand bakterijska sestavina, lahko aktivacija toli\xc4\x8dnih receptorjev na primer povzro\xc4\x8di fagocitozo bakterije, hkrati pa bakterijske antigene predstavi celicam pomagalkam. V primeru virusnega povzro\xc4\x8ditelja pa lahko pride do zavrtja sinteze celi\xc4\x8dnih beljakovin in posledi\xc4\x8dno do programirane celi\xc4\x8dne smrti, lahko pa aktivacija toli\xc4\x8dnih receptorjev spodbudi tudi izlo\xc4\x8danje protivirusnih snovi, kot so interferoni._NEWLINE_Svojo pomembno vez med prirojeno in pridobljeno imunostjo izra\xc5\xbeajo predvsem v dendriti\xc4\x8dnih celicah.'